En as Eumenides d'Esquilo, dimpués d'a venganza (a vegadas con l'aduya de Electra) Orestes se barrena y ye acazau por as Erinias (que no fan lo mesmo con Electra), que a suya función ye castigar qualsiquier violación d'os ligallos de piedat familiar. Orestes se refuchia en o templo de Delfos, pero, tot y que Apolo le heba ordinau levar a cabo a suya venganza, no ye capaz de protecher a Orestes d'as suyas conseqüencias. Finalment, Atena le recibe en l'acropoli d'Atenas y organiza un chudicio formal d'o caso debant d'o Areopago, un tribunal formau por dotze chueces aticos. As Erinias exichen a suya victima, Orestes alega as ordens d'Apolo, os votos d'os chueces quedan dividius equitativament y Atena lo declara innocent con o suyo voto decisivo. As Erinias son apaciguadas con un nuevo ritual en o qual son adoradas como Eumenides y Orestes dedica un altar a Atena Areia.